Grop Spinelli

Ël Grop Spinelli a l'é 'n moviment polìtich europengh ch'a buta ansema na serie 'd përsonalità polìtiche e anteletuaj ch'a son angagiasse për arlansé 'l process d'integrassion europenga.

Ël grop a l'é fondasse ai 15 dë stémber dël 2010 a Bruxelles ant ël Parlament europengh e a l'é stàit dedicà a Altiero Spinelli, fondator ansema a d'àutri ëd l'Union dij Federalista Europengh.

Vàire përsonalità amportante a l'han garantì sò apògg a costa inissiativa e pì che tuti a venta arcordé: Guy Verhofstadt, Daniel Cohn-Bendit, Jacques Delors, Joschka Fischer, Mario Monti, Pat Cox, Ulrich Beck e Amartya Sen. 

Tra ij but prinsipaj dël grop a-i son l'angagg a cissé l'integrassion europenga e l'anvià 'd dësfende j'istitussion ëd la comunità. Verhofstadt e Cohn-Bendit a l'han motobin criticà ël pressident ëd la Comission europenga José Manuel Barroso, acusà d'esse tròp mòl dnans a le pretèise ëd minca govern nassional.

Categorìa:Idèje polìtiche
Categorìa:Union europenga